Per Clausen (EL), 2009-05-15:
Jeg vil starte med at sige, at spørgsmålet om at indføre intelligente energimålere jo er en sag, som burde kunne bringes i orden hurtigt
altså, jeg har endnu ikke hørt nogen, som har givet udtryk for, at det er en dårlig idé.
De fleste diskussioner handler om, hvem der skal betale, og jeg har det klare indtryk, at uanset hvor længe man taler om det, vil det på den ene eller den anden måde ende med at blive forbrugerne.
Man kan selvfølgelig godt i starten lade, som om man lader selskaberne betale, men med mit kendskab til dem, skal de nok være i stand til at vælte regningen over på forbrugerne.
Så det er der efter Enhedslistens opfattelse sådan set ikke så meget grund til at bruge megen tid på at diskutere.
Vi er af den opfattelse, at det her kan man ikke gennemføre for hurtigt.
Det handler om at få igangsat en proces, hvor forbrugerne bliver bevidste om, at man faktisk kan opnå nogle resultater ved at flytte forbruget, men det betyder selvfølgelig også, at det skal sikres, at prisstrukturen følger med, sådan at den information, man har, om, hvornår man bruger sin el, kan bruges til noget i forhold til betalingen.
Jeg troede også, da jeg startede med at læse det her forslag - for jeg læste det for hurtigt første gang - at det var et forslag om, at det skulle indføres umiddelbart, og selv da tænkte jeg: Kan det virkelig være nødvendigt, at det skal op i Folketinget - kunne det ikke klares ved en telefonopringning fra fru Margrethe Vestager til ministeren?
Der er jo det der gode samarbejde mellem energiforligspartierne, og når man så har en indlysende god idé, hvorfor kan den så ikke bare blive vedtaget?
Og da jeg så nåede frem til, at det var et forslag om, at der skulle igangsættes et forsøg, var det lige før, jeg var enig med hr. Per Ørum Jørgensen i, at det da var besynderligt, at det skulle være nødvendigt at have det op i Folketinget for at få igangsat et forsøg.
Men jeg vil gerne sige, at Enhedslisten både støtter, at man igangsætter det nu, og for så vidt også et forsøg, hvis et forsøg er det, der skal til.
Det er ikke, fordi jeg tror, vi har så meget brug for så meget ny viden, men hvis det er det, der skal til for at få det sat i værk, støtter vi det.
Så vil jeg bare sige, for at der ikke skal være nogen tvivl om det, at hvis der på noget tidspunkt i det videre forløb i forligskredsen bliver brug for igen at tage den her sag op i Folketinget, vil Enhedslisten naturligvis også støtte initiativet, men jeg har sådan set en forventning om, at det er en sag, der burde kunne klares uden den store tumult.
Og jeg håber da ikke, at hr. Per Ørum Jørgensen er blevet så skuffet over, at man indimellem diskuterer tingene i Folketingssalen, at det gør, at han blokerer over for et forslag, som han vel i virkeligheden går ind for.
Det, som jeg bare afslutningsvis vil sige, er, at når man tænker på, hvor ambitiøse alle de partier, der er med i energiforligskredsen, er, undrer jeg mig alligevel over, hvor lang tid det tit kan tage at få de mest banale ting på plads, og det synes jeg måske godt kunne være et udtryk for, at der er nogen, der bremser lidt i energiforligskredsen.
Og da jeg kan forstå på hr. Per Ørum Jørgensen, at det ikke er De Konservative, har vi da i hvert fald indskrænket det med ét parti.
Jeg vil sige, at jeg måske heller ikke har fantasi til at forestille mig, at det er Socialdemokraterne, SF eller Det Radikale Venstre - det kan skyldes manglende fantasi fra min side.
Men nogen må det jo være, for ellers er det fuldstændig rigtigt, at et spørgsmål om at få igangsat et forsøg på det her område, som er åbenlyst indlysende at få gang i, ikke burde være nødvendigt at tage op her.